# Choice of Poems for Gaelscoileanna

Rang 1

*Ní Dhearna Mamaí Pháidín*

Ní dhearna Mamaí Pháidín

Tóirtín úll don tae,

Mar chuala sí ó Áine

Gur mharaigh Páidín gé.

‘Go deimhin’, arsa Páidín,

‘Níor mharaigh mise gé,

Ach phrioc an gandal dána mé

Is bhuail mé é!’

*Frogannaí Beaga Glasa*

Frogannaí beaga glasa,

Frogannaí beaga buí;

Frogannaí beaga glasa,

is Mamaí Frog ina suí;

Daidí Frog ina sheasamh,

Is maide ina lámh,

Ag taispeáint do na frogannaí,

Cén dóigh le snámh!

Rang 2

*An Fhearthainn*

Tá an fhearthainn ag titim

Ag titim go trom

Ag titim go trom

Anuas ar mo cheann

Ní maith liom an fhearthainn

Mar fliuchann sí mé

Agus caithfidh mé fanacht istigh

‘Rith an lae

*Canann an Mactíre*

Le hÁine Ní Ghlinn

Rachaidh mé ag siúl sa choill

Ag siúl sa choill

Ag siúl sa choill

Rachaidh mé ag siúl sa choill ag lorg mo bhricfeasta

B’aoibhinn liomsa muicín beag

Muicín beag

Muicín beag

B’aoibhinn liomsa muicín beag mar dhinnéar nó bricfeasta

Cé hé sin ag siúl sa choill?

Ag siúl sa choill

Ag siúl sa choill

Cé hé sin ag siúl sa choill? Sin é mo bhricfeasta

Rang 3

*Ag Siopadóireacht*

“Gabh siar go dtí a’ siopa dom”,

A dúirt mo mhamaí liom.

“Fá choinne pionta bainne

Agus builín d’arán donn,

Próca beag de chaife

Agus bosca de mhálaí tae,

Ó agus faigh na brioscaí céanna dom

A fuair tú dom inné”.

*Slaitín Draíochta*

Le hÁine Ní Ghlinn

Tá slaitín draíochta agamsa

Déanaim spéir

Déanaim teach

Tá slaitín draíochta agamsa

Déanaim grian is gealach

Déanaim crainn agus réaltaí

Déanaim oíche

Déanaim lá

Le mo shlaitín draíochta gleoite

Déanaim tonntracha is trá

Déanaim raicéad leadóige

Déanaim liathróid’s bróga peile

Ansin téann mo shlatín beag I dtaisce

isteach im mhála scoile

leis na pinn luaidhe eile

*An Abhainn*

Éist le glór na habhann

Ag rince tríd an ghleann

Ritheann sí go haerach

Le gáire is le greann.

Léimeann sí thar chlocha

Isteach faoin droichead buí,

Ritheann sí amach arís

Go tapa ar a slí

Tugann sí deoch uisce

Don chapall is don bhó,

Ag rith gan stad gan staonadh

Go dtí an fharraige mhór.

Rang 4

*Scéal na Muice*

Le hÁine Ní Ghlinn

Thóg mé teach beag tuí

Bhí mé istigh ann i mo luí

Nuair a chuala mé an glór –

Glór an-gharbh

Glór ollmhór

Lig isteach mé

Lig isteach mé

A chara mo chroí

Nó séidfidh mé is

Leagfaidh mé do theach beag tuí

Ní haon chara é sin

Is mactíre é! Ó bhó!

Cad chuige nár fhan mise

Sa bhaile

Le mo Mhamaí sa chró?

*Coinín*

Le E. Ó Tuathail

Bhí coinín donn ag súgradh

Ar maidin sa mhóinéar,

Ag preabadh ‘s ag casadh

‘S ag scinneadh tríd an bhféar.

Cluasa buí in airde

Eireaball bán ar crith,

Ach d’imigh sé as amharc

Gan fáth gan cúis ar bith.

*An Spásaire*

Ba mhaith liom dul don ghealach
Lá éigin, tar éis dinnéir.
Tiománfaidh mé mo spáslong
Suas amach faoin spéir.

Fuair mé culaith spásaire,
Um Nollaig ó m’aintín.
Beidh an chulaith nua sin ormsa,
Is mo chóta mór báistí.

Nuair a shroichfimid an ghealach
Beidh picnic againn ann.
Beimid ansin ag ithe linn
Is ag breathnú ar an domhan.

Ní rachaidh mé rófhada ón long,
Ar eagla dul ar strae,
Ach baileoidh mé roinnt clocha
Sula suífidh mé chun tae.

Fillfimid sa spáslong,
Go díreach tar éis an tae,
Mar ní mór dom bheith sa bhaile,
I mo leaba, roimh a naoi.

Le solas na gealaí.

Rang 5

*An Seilide*

Chaill mé mo theachín

Arsa an seilide bocht

Chaill mé mo theachín

Is é a bhí go docht

Nuair a dhúisigh mé ar maidin

Bhí mé fuar gan é

D’amharc mé i ngach áit

Ar dheis is ar chlé

Cé thóg mo theachín?

Arsa an seilide nocht

Cé thóg mo theachín?

Cé air a bhfuil an locht?

*Brionglóid an tSeilide*

Le hÁine Ní Ghlinn

Tá mé mór

Breathnaím isteach I súíle an tsioráif

Scanraíonn mo scáil féin mé

Táimse mór

Tá mé scanrúil

Teitheann an leon uaim nuair a

Chloiseann sé mo ghlór ollmhór

Táimse scanrúil

Tá mé gasta

Faoi mo shliogán mór tá trófaithe is boinn is

Corn Rásaíochta an Domhain

Tá me gasta

Is mise an Seilide Mór

An créatúr is mó, is gasta,

Is scanrúla ar domhan

Rithigí uaim

*Codail go Sámh*

Codail go sámh
A ghrá gheal mo chroí.
Beidh an oíche chugainn láithreach
Is an ghrian ina luí.

Codail go lá,
Mo stóirín geal féin.
Tá an londubh gan cheol
Is níl spideog sa spéir.

Codail go ciúin,
Mo mhuirnín beag féin.
Tá na réaltóga bána
Go hard, geal sa spéir.

Codail go sámh,
A ghrá gheal mo chroí.
Beidh an oíche chugainn láithreach
Is an ghrian ina luí

Rang 6

*Paitsín*

Le Lionard Ó hAnnaidh

Ó, tá mo chroí bhriste

Faoi scamall is brón

Mar chaill mé mo mhadadh

Amuigh ar an ród.

Níor mhadadh go dtí é,

É beag agus deas,

Ba chuma leis báisteach,

Nó sneachta nó teas.

Bhí cion aige ormsa

Is grá agam dó.

Ní raibh madadh chomh breá leis

Ag aon duine beo.

Ach, d’fhan sé sa tsráid, lá,

Nuair a rith mé isteach,

Is ní fhaca mé Paitsín

Ón lá sin amach.

Ó, thabharfainn aon airgead,

Idir gheal agus bhuí,

Don duine a gheobhadh dom

Paitsín mo chroí.

*Brionglóid an Leoin*

Le hÁine Ní Ghlinn

Siúlaim tré ghairdín na ndaoine

Feicim coileáinín fir á thochas féin

Seanduine liath ag siúl suas agus síos ina chás

Déanann cailín damhsa dom

Caithim briosca chuici

Caochann sí súil orm

Tugaim bualadh lapa di

Sula mbuailim isteach sa bhialann

Áit a bhfaighim béile blásta

Sceallóga is méara linbh –

Béile a shásódh rí

*Cúl an Tí*

Tá Tír na n-Óg ar chúl an tí,
Tír álainn trína chéile,
Lucht ceithre chos ag siúl na slí
Gan bróga orthu ná léine,
Gan Béarla acu ná Gaeilge.

Ach fásann clóca ar gach droim
Sa tír seo trína chéile,
Is labhartar teanga ar chúl an tí
Nár thuig aon fhear ach Aesop,
Is tá sé siúd sa chré anois.

Tá cearca ann is ál sicín,
Is lacha righin mhothaolach,
Is gadhar mór dubh mar namhaid sa tír
Ag drannadh le gach éinne,
Is cat ag crú na gréine.

Sa chúinne thiar tá banc dramhaíl’
Is iontaisí an tsaoil ann,
Coinnleoir, búclaí, seanhata tuí,
Is trumpa balbh néata,
Is citeal bán mar ghé ann.

Is ann a thagann tincéirí
Go naofa, trína chéile,
Tá gaol acu le cúl an tí,
Is bíd ag iarraidh déirce
Ar chúl gach tí in Éirinn.

Ba mhaith liom bheith ar chúl an tí
Sa doircheacht go déanach
Go bhfeicfinn ann ar chuairt gealaí
An t-ollaimhín sin Aesop
Is é ina phúca léannta.

Rang 7

*Abhainn ag Caint*

le Peadar Ó hAnnracháin

Sruthán beag mé, sruthán beag mé,

Ó thaobh an chnoic a thagaim;

Is bím ag léimnigh is ag rith

Is am ar bith ní stadaim.

Tháinig fir is d’imigh fir

Is tiocfaidh fir is imeoidh;

Ach bhíos ag rith is tá mé ag rith

Is beidh mé ag rith i gcónaí.

Aoibhinn liomsa bheith ag rith

Ag gluaiseacht liom go sásta;

An t-uisce agam á thabhairt don mhuir

Le filleadh arís mar bháisteach.

Éisitigí liom ag canadh poirt

Éistigí liom, a pháistí;

Éistigí liom ag canadh poirt

Is mé ag rith le fána.

Tháinig fir is d’imigh fir

Is tiocfaidh fir is imeoidh

Ach bhíos ag rith is táim ag rith

Is bead ag rith i gcónaí.

*Rialacha Nua*

Le hÁine Ní Ghlinn

Is mise an príomhoide nua

Druidigí bhur leabhair

Tá Bean Uí Bhriain san ospidéal

Í imithe glan as a meabhair

Beidh rialacha nua I bhfeidhm anois –

Cuid acu giota beag éagsúil

Níl cead aon leabhar a oscailt

Mura bhfuil sé iontach spéisiúil

Amach anseo ní bheidh againn

Ach cluichí, spórt is spraoi

Mairfidh am loin dhá uair a chloig

Agus ina dhiaidh sin rachamid a luí

Anois osclaígí na boscaí lóin

Cad é seo a fheicim? Arán?

Tá deireadh le ceapairí ar scoil

Amárach tugaigí isteach milseáin

Ach cad faoi obair bhaile?

Uair a chloig nó dhó?

Ná bíodh aon imní oraibh

Tá deireadh leis go deo

*Mo Mháthair*

Cé éiríonn ar maidín
Is mise im luí
Ag lasadh na tine
Is ag glanadh an tí?
Cé thagann don leaba
Ag rá liom éirí? –
— Mo mháthair.

Cé chuireann an bricfeasta
Chugam ar an mbord?
Cé a fhaigheann dom mo mhála
Mo leabhair is mo lón?
Nuair a bhímse ag imeacht
Cé a thugann dom póg? –
— Mo mháthair.

Cé a chuireann romham fáilte
Nuair a thagaim isteach?
Cé a thógann mo mhála,
Mo hata is mo bhrat?
Is cé a bhíonn go sásta
Nuair a bhímse go maith? –
— Mo mháthair.

Cé a bhíonn ar a cosa
I gcaitheamh an lae?
Cé a thugann ón tobar
An t-uisce don tae?
Cé a dhéanann an obair
Dár muintir go léir? –
— Mo mháthair.